Lav et referat af nedenstående tekst:

Tekst:
Forventningerne til Mikkel Hansens comeback til dansk håndbold var kæmpestore. Så store at virkeligheden i praksis har været en lidt anden. Den danske stjerne er ikke for alvor slået til endnu i Aalborg Håndbold, og det har medført massiv kritik på specielt de sociale medier. Men spørger man flere af venstrebackens kollegaer i den danske topklub, så er kritikken malplaceret. - Langt hen ad vejen har den været enormt uberettiget, fordi det tager tid at blive integreret på et nyt hold. Vi er alle sammen på holdet i gang med en udvikling i forhold til at blive det, vi gerne vil være, fortæller Henrik Møllgaard, inden han uddyber: - Meget af den kritik, jeg har set, handler også om, at Mikkel er ved at være for gammel, han får for meget i løn, håret er for langt og pandebåndet er dumt. Det synes jeg har været meget svært at tage seriøst. Møllgaard forklarer også, at han ikke har et indtryk af, at Mikkel Hansen har været påvirket af kritikken. Men ligesom de andre spillere på holdet har det frustreret ham, når bundniveauet har vist sig for lavt. Stortalent stemmer i Også VM-aktuelle Mads Hoxer, der har sin daglige gang i Aalborg Håndbold, mener, at kritikken af kollegaen Mikkel Hansen er uberettiget. - Jeg læser ikke så meget af det, men lige det med kritik af Mikkel, synes jeg, har noget at gøre med de forventninger, der var inden. Det er lidt som om, hvis Aalborg ikke vinder, er det Mikkels skyld. Man glemmer lidt, at der er seks andre på banen også. Vi har haft nogle perioder, hvor ingen af os har ramt topniveauet. - Jeg synes ikke, Mikkel har været dårlig på nogen måde. Men det kommer meget an på, hvordan man ser det, fortæller Hoxer. Mikkel Hansen har scoret 90 ligamål på 136 forsøg i indeværende ligasæson. Der er lige nu pause, mens den kommende VM-slutrunde skal afvikles. Her skal både Mikkel Hansen, Mads Hoxer og Henrik Møllgaard forsøge at vinde VM-guld til Danmark for tredje gang på stribe. VM begynder den 11. januar. Første opgave for Danmark er den 13. januar – her er modstanderen Belgien. Torsdag aften spiller håndbold herrerne en testkamp mod Saudi-Arabien.

Referat:
Selvom Mikkel Hansen endnu ikke har vist sit absolutte topniveau i Aalborg Håndbold, undrer flere holdkammerater sig over kritikken af stjernen.